Letka stíhacích lietadiel F-86 Sabre amerického letectva počas kórejskej vojny, cca 1952
**Letka** je označenie pre základnú bojovú, administratívnu a technickú jednotku vojenského letectva, ktoré sa používa v češtine aj v slovenčine, resp. českom i slovenskom letectve. Názov „letka" v zmysle vojenskej jednotky sa začal používať v 20. rokoch 20. storočia na označenie jednotky o sile leteckej roty, podobne ako sa presadilo označenie peruť pre letecký prápor. Použitie a význam termínu „letka" sú však závislé na konkrétnej dobe a danom letectve.

Príklady použitia termínu
-------------------------

### Česko-Slovensko

Česko-slovenské letectvo sa v období prvej republiky skladalo z niekoľkých leteckých plukov, ktoré sa ďalej delili na perute a letky. Napríklad 2. peruť Leteckého pluku 1 bola 15. septembra 1938 tvorená letkami č. 3, 6 a 66. V 50. rokoch 20. storočia bolo česko-slovenské stíhacie letectvo organizované v stíhacích divíziách, ktoré sa skladali z troch stíhacích leteckých plukov, každý so štyrmi letkami po 12 lietadlách.

### Slovensko

Letecké jednotky Vzdušných síl Ozbrojených síl Slovenskej republiky sú organizované v hierarchii krídlo – letka. Napríklad 1. taktická letka patrí pod Taktické krídlo generálmajora Otta Smika Sliač.

### Francúzsko

Základnou jednotkou francúzskeho armádneho letectva pred prvou svetovou vojnou bola letka (*escadrille*), disponujúca 6 až 8 strojmi. Letky začali byť v priebehu vojny početne posilňované a neskôr združované do vyšších formácií nazvaných skupiny (*groupe*) a „uskupenia" či „zoskupenia" (*groupement*). Túto štruktúru si letectvo zachovalo aj v medzivojnovom období, kedy bolo „zoskupenie" premenované najprv na letecký pluk (*régiment d'aviation*) a v roku 1933, so vznikom samostatnej *Armée de l'air*, na eskadru (*escadre*).

V čase začiatku druhej svetovej vojny sa početný stav jednotiek líšil podľa ich určenia – zatiaľ čo *groupe* vyzbrojené jednomotorovými stíhacími strojmi mali ako tabuľkový počet (ktorý sa mohol mierne líšiť v závislosti od konkrétneho typu) zvyčajne stanovených 26 lietadiel, u jednotiek viacmotorových stíhačiek to bolo 20, u bombardovacích a prieskumných skupín 13 kusov a pozorovacie skupiny pre spoluprácu s armádou mali 11 strojov. Skupina (*groupe*), zložená z dvoch letiek, tak bola základnou samostatnou administratívnou a často aj taktickou jednotkou, a eskadra, tvorená dvoma až troma skupinami, plnila prevažne administratívnu úlohu.

V povojnovom období a vstupe Francúzska do NATO došlo k preznačeniu *groupe* na *escadron* (peruť), ktorá sa potom stala základnou operačnou a administratívnou jednotkou *Armée de l'air*. Dve až tri letky (*escadrille*) stále zostávajú organizačnou zložkou týchto perutí zachovávajúce si vlastnú identitu a tradície, napríklad Escadrille SPA 3 v rámci Escadron de chasse 1/2 Cigognes, ale nie operačnú samostatnosť.

### Nemecko

Najmenšou operačnou jednotkou stíhacích lietadiel Luftwaffe počas druhej svetovej vojny bola letka (*Staffel*) s 12 lietadlami, ktorá sa v boji delila na ďalšie taktické jednotky – typicky išlo o roj 4 lietadiel, tzv. *Schwarm*. Nemecké letky boli podriadené skupinám (*Gruppen*), ktoré sa skladali z troch letiek a štábu.

### Spojené kráľovstvo

Základnou jednotkou Royal Air Force v roku 1939 bola peruť (*Squadron*) s približne 12 a viac lietadlami. V jej rámci pôsobili dve operačné letky (*Flights*) po 6 strojoch v dvoch rojoch (*Sections*) po 3 lietadlách. Počnúc rokom 1940 začala RAF postupne prechádzať na systém perutí operujúcich v letkách či rojoch (*Flights*) po 4 lietadlách, tzv. *Finger-four*, skladajúcich sa z dvoch dvojíc (*Sections*).

Referencie
----------

1. ↑   *Příruční slovník a databáze lexikálního archivu* [online]. bara.ujc.cas.cz, [cit. 2018-07-12]. Dostupné online.
2. ↑  letka. In:  *Krátky slovník slovenského jazyka 4* [online]. Bratislava: Jazykovedný ústav Ľ. Štúra SAV. [cit. 2018-07-12]. Dostupné online.
3. ↑  ČADIL, Jan. *Vzdušné sily OS SR – Ročenka 2016*. Bratislava : v spolupráci s L+K vydal MAGNET PRESS, SLOVAKIA, 2016. ISBN 978-80-251-1825-2. Kapitola Vzdušné sily Ozbrojených síl Slovenskej republiky, s. 4-7.
4. ↑  redakce Naše řeč, ÚJČ AV ČR, v. v. i. - naserec@ujc.cas.cz. *Ze života leteckých názvů* [online]. nase-rec.ujc.cas.cz, [cit. 2018-07-12]. Dostupné online.
5. ↑  FIDLER, Jiří. *Na zrazeném nebi : encyklopedie československého vojenského letectva za branné pohotovosti státu na podzim 1938*. 1. vyd. Praha : Libri, 2015. 439 s. ISBN 978-80-7277-532-3. Kapitola Organizační struktura a velitelský sbor vojenského letectva (stav k 15. září 1938), s. 411-422.
6. ↑  MACOUN, Jiří. *České vojenské letectvo*. Brno : Computer Press, 2007. ISBN 978-80-251-1825-2. Kapitola Velké soupeření 1950-1989, s. 57.
7. ↑  BUYCK, Sebastien. Return of the Escadrille. *AirForces Monthly*. September 2016, čís. 342, s. 54-55.
8. ↑  GROSSMANN, Viktor. Vyznejte se v Luftwaffe. *Extra VÁLKA - Vojska*. 2012-11-23, čís. 1, s. 42-43. ISSN 1805-0298.
9. ↑   *Organizace Luftwaffe, RAF a čs. letectva* [online]. fronta.cz, [cit. 2018-07-12]. Dostupné online.
10. ↑  FRANKS, Norman L. R.. *Letadlo proti letadlu (ilustrovaná historie vzdušných soubojů od roku 1914 do současnosti)*. [s.l.] : D-Consult v nakl. Deus, 2002. 301 s. ISBN 978-80-86215-35-8. Kapitola Pružná formace, s. 142-163.

Pozri aj
--------

* Krídlo (letecká jednotka)
* Peruť (letecká jednotka)
* Roj (letecká jednotka)

Zdroj
-----

*Tento článok je čiastočný alebo úplný preklad článku Letka (letecká jednotka) na českej Wikipédii.*


|  |  |
| --- | --- |
| Portal | Portál letectvo |